Bloemfonteiners teen verblyf-slenter gewaarskuArgieffoto: Flickr/Mark Moz Kapt. Chaka Marope, woordvoerder van die polisie, het gesê ses mense wat met die slenter gevang is, het reeds sake by die polisie geopen. Die slagoffers het glo op ŉ advertensie in plaaslike koerante of op sosiale media platforms gereageer waarin ŉ leë woonstel vir verhuring aangebied word. Die slagoffers word dan versoek om ŉ bedrag as deposito in ŉ rekening in te betaal sodat die beweerde eienaar die verhuringsooreenkoms kan opstel. Toe die slagoffers daarna die woonstel besoek het, het hulle gevind daar woon reeds iemand wat geen kennis van ŉ verhuringsooreenkoms dra nie. Enige verdere pogings om weer met die “woonsteleienaar” in aanraking te kom, was tevergeefs, het Marope gesê. “Die polisie wil alle studente en individue wat op soek is na verhuringsverblyf, waarsku om op die uitkyk te wees vir hierdie slenter,” het Marope gesê. “Mense word aangeraai om eers die bestaan van die verblyfopsie by die relevante agentskap of owerhede te bevestig voordat enige transaksies gedoen word. Indien jy vermoed ŉ aanbod is ŉ slenter, meld dit onmiddellik by jou naaste polisiestasie aan.”